B. Bugár, podpredseda NR SR: ():
Dovoľte mi, aby som osobitne privítal predsedu Národnej rady Rakúskej republiky, Jeho Excelenciu pána Andreasa Khola. (Potlesk.) Je pre mňa cťou, vážený pán predseda, že vás môžem v mene nás všetkých privítať na pôde Národnej rady Slovenskej republiky ako jedného z predstaviteľov krajín Európskej únie – tejto veľkej, demokraticky spravovanej rodiny slobodných národov. Vážení prítomní, od čias existencie rímskeho impéria sa udialo veľa pokusov o zjednotenie Európy a ešte viac bolo pokusov zo strany silných tento kontinent si podmaniť. Tentoraz sa zjednotenie naozaj uskutočňuje – nie však silou zbraní a za cenu nesmiernych obetí, ale na základe dohodnutých pravidiel a spoločne zdieľaných ideálov, tradície, solidarity a slobody. Cesta k zjednoteniu sa po prvýkrát v písanej histórii uskutočnila v duchu konsenzu a dohody, a nie proti niekomu. V tomto zjednotení sa všetci musíme stať rovnocennými partnermi, či už ide o národy, o ich menšiny, alebo etnické skupiny. Novodobá história Slovenskej republiky bola poznamenaná vzletmi aj pádmi. Sebapoznanie nám však nezaťažilo pamäť, ale osvietilo rozum. Naša krajina po namáhavom období príprav, vyjednávaní, plnení predvstupových kritérií a zabezpečovaní mnohých úloh s tým súvisiacich sa od zajtra oficiálne stane súčasťou modernej a demokratickej Európy. Dátum 1. máj 2004 sa pre všetkých obyvateľov Slovenska stane veľkým dňom symbolizujúcim zavŕšenie jednej z najvýznamnejších etáp v našom novodobom vývoji. Národná rada Rakúskej republiky a Národná rada Slovenskej republiky majú k sebe blízko už pri vyslovení ich názvu. Rakúska republika ako jeden z členov Európskej únie prejavovala Slovensku vždy svoju náklonnosť a vždy podporovala užšie zomknutie krajín, ktoré sa dokážu aj v budúcnosti spojiť pri rozhodovaniach v rámci nového pôsobenia v Európskej únii, ktorú tu dnes zastupuje veľavážený hosť, Jeho Excelencia pán Andreas Khol. Preto dovoľte, aby som vám, Vaša Excelencia, odovzdal slovo. Bitte. A. Khol, predseda Národnej rady Rakúskej republiky: Vážený pán prezident republiky, vážený pán predseda parlamentu a dobrý priateľ pán Hrušovský, pán premiér a dobrý priateľ pán Dzurinda, vážení priatelia, vážení Slováci, Slovenky, je to deň radosti a nechcem to hovoriť bez pátosu, je to deň radosti, keď Slovensko a Rakúsko sa stretávajú opäť v mierovom spoločenstve Európy, spoločenstve, keď platí veta „Nikdy viac vojnu!“, kde platí veta „Sloboda, ľudské práva, ekonomický blahobyt pre všetkých, demokracia.“ a kde platí veta „Hranice musia stratiť svoju rozdeľujúcu funkciu a musia sa stať miestom stretnutia a len miestom historických spomienok.“. Tešíme sa ako Rakúšania, že sa objaví na európskej vlajke nová svietiaca hviezdička – hviezdička našich slovenských bratov a sestier. Mnoho rokov nás delil ostnatý drôt a my sme ostnatý drôt odstránili. Na začiatku cesty slobody som mal príležitosť zúčastniť sa zakladania Kresťanskodemokratického hnutia prvýkrát na Slovensku a odvtedy sledujem s obrovským obdivom rapídny vzostup tejto krajiny na európsku úroveň. Blahoželám vám! Vám Slovenkám, vám Slovákom. Lebo ste preukázali, že nie kapitál a nie výrobné vzťahy sú dôležité, ale človek. Ženy a muži, ktorí sú vzdelaní, v krajine vezmú svoj osud do vlastných rúk a vybudujú nádhernú krajinu, svietiacu hviezdu na európskom nebi. My Rakúšania to vítame aj z toho dôvodu, lebo sme znovu získali partnerov v Európe, ktorých sme veľmi dlho postrádali. Rovnoprávnych priateľov a priateľky, spojencov v regionálnom partnerstve na poli kultúry, na poli spoločného hospodárstva, spoločnej práce. A na tomto mieste ďakujem predovšetkým množstvu Slovákov a Sloveniek, ktorí už dlhé roky robia cennú prácu na báze starostlivosti, a verím, že aj naďalej budete schopní toto preukazovať v rámci Európy. Sme kultúrnym spoločenstvom, sme spoločenstvom hodnôt. Jacques Delors, veľký prezident Európskej komisie, povedal: „Európa potrebuje dušu.“ A ja som nadšený a som pohnutý, že tento veľký deň Slovenska sme mohli začať slávnostným Te Deum všetkých cirkví a náboženských spoločenstiev. Európa potrebuje dušu. A to sa dnes stalo, dnes ráno, a preukázali sme to dojemným spôsobom. Dnes vám chcem aj povedať, nebojte sa. Samozrejme, prístup do Európskej únie je veľmi významnou, markantnou udalosťou a prirodzene vznikajú obavy aj v Rakúsku, aj v iných krajinách a, prirodzene, aj u vás. Ale hovorím vám, nebojte sa. Aj my sme sa pripravovali na pristúpenie do Európskej únie a trvalo nám to dvadsať rokov a všetky obavy, ktoré sme vyjadrovali v kampani pred referendom, sa stali bezpredmetnými. Dynamika Európy, dynamika usilovných, dobre a dostatočne vzdelaných ľudí prekoná všetky obavy a odoberie zmysel všetkým obavám. Je veľmi pôsobivé, ako sa Slovensku podarilo realizovať biblickú víziu. V Biblii je napísané, v knihe kníh, je tam vízia, že sa meče prekovajú na pluhy a na nože. Priemyslová sila dnešného Slovenska, to sú práve pluhy, do ktorých sa podarilo prekovať ťažký priemysel, hlavne zbrojársky priemysel, práve umom a vysokým vzdelaním ľudí. A zo zbrojárskeho priemyslu sa Slovákom podarilo vybudovať automobilový priemysel. Z kováční, kde ste kovali tanky, sa vám podarilo vybudovať automobilky. Najprv výrobky slúžili vojne, teraz slúžia ľuďom. Tvoríte vysoko hodnotné výrobky. Krajina vo veľmi krátkom čase sa dokázala vysporiadať so zmenou a pre túto krajinu je všetko možné. A vy veľmi rýchlo uvidíte, ako dynamika európskej spolupatričnosti sa plodným spôsobom prejaví aj u vás. Aké životné príležitosti poskytne mladým ľuďom v celej Európe. A predovšetkým sú to naši mladí, naša mládež, na ktorých staviame. A predovšetkým sú to naši mladí, ktorí budú tvoriť budúcnosť nášho svetadielu. Predtým som hovoril o bariérach v hlave, o myslení, o bariérach z ostatného drôtu. My sme teraz odstránili fyzické bariéry, ktoré môžeme vidieť, ale úlohou nás všetkých je, aby sme odbúrali aj to, čo nás duševne rozdeľuje, predsudky, ktoré snáď ešte niekde môžeme objaviť, tie musíme odbúrať. A musíme využiť talent, ktorý sme dostali a nesmieme ho pochovať. Veľkolepá slovanská kultúra, ktorá doteraz chýbala v Európskej únii, sa teraz môže naplno prejaviť. Poľsko, Česká republika, Slovensko a Slovinsko, krajiny s veľkolepým prínosom pre celú Európu, budú teraz našimi členmi a ľutujem, že neviem povedať viac ako „Dobrý deň“. Hovorím mnohými inými jazykmi, ale slovensky som sa zatiaľ nenaučil. Ale dúfam, že prednosti, ktoré týmto získame, máme vo Viedni slovenskú školu, že naši mladí sa budú učiť aj po slovensky. A teším sa, že napríklad v Kantone 32 % detí teraz chodí do dvojjazyčných škôl. V porovnaní s obdobím pred dvoma rokmi sa počet zdvojnásobil. To je most, na ktorý musíme vkročiť, musíme odbúrať bariéry, musíme získať k sebe prístup, musíme odbúrať bariéry, ktoré nás oddeľujú. A politicky tiež. Stretávame obrovské výzvy. Európa nestojí. Sme v Rakúsku vďační, že v čase, keď nie všetci, s ktorými sme boli tradične spojení priateľstvom, neboli s nami, vždy sme mali podporu Slovenska. V roku 2000 nás iní kritizovali bez toho, aby nás poznali. Slovensko nás pozná a mohli sme sa na Slovensko spoľahnúť. Toto rakúsky národ nikdy nezabudne. Sme vám priateľsky zaviazaní. Berte nás, prosím, za slovo. Ak od nás niečo budete potrebovať, sme ako v jednej rodine, tak ako to dnes povedal vo svojej kázni predseda Biskupskej konferencie, sme členmi jednej rodiny a prispievame do jednej rodiny a v tejto rodine chceme spolunažívať a spoločne budovať novú Európu. Srdečne vitajte! Ešte raz srdečne vitajte, milé Slovenky, vitajte, milí Slováci, bratia a sestry, v Európe! Želám vám všetko najlepšie! (Potlesk.)